**Vedlegg 2 – forslag til forskriftsendring – bruksforskriften**

**«Forskrift om endring i forskrift 25. januar 1990 nr. 92 om bruk av kjøretøy:**

Hjemmel: Fastsatt av Vegdirektoratet dd.mm.åååå med hjemmel i lov 18. juni 1965 nr. 4 om vegtrafikk (vegtrafikkloven) § 13 jf. delegeringsvedtak 24. november 1980 nr. 1

**I**

I forskrift 25. januar 1990 nr. 92 om bruk av kjøretøy § 1-4 gjøres følgende endringer: (endringer i kursiv)

* Nr. 1 første ledd første punktum skal lyde:

For *kjøretøy* som har hjul og er konstruert for fart over 30 km/t, gjelder følgende:

* Nr. 2 første ledd skal lyde:

Kjøretøy må ikke brukes uten at det er sikret tilstrekkelig veggrep i forhold til føret, om nødvendig ved bruk av vinterdekk med eller uten pigger, kjetting eller liknende. Vinterdekk er *dekk som av produsenten er* merket med M+S, MS, M&S, M-S *eller* «Mud and snow», *eller* *dekk* *med nevnte merking i kombinasjon med alpesymbolet (3 peak mountain snowflake).* Bare vinterdekk tillates brukt med pigger, med unntak av dekk til motorsykkel og traktor.

* Nr. 2 annet ledd skal lyde:

*Bil med tillatt totalvekt over 3 500 kg, med unntak av bobil med tillatt totalvekt inntil 7 500 kg, skal under kjøring på offentlig veg fra og med den 15. november til og med den 31. mars ha følgende dekkutrustning:*

*- vinterdekk av typen 3 peak mountain snowflake på styrehjul og drivhjul,*

*- vinterdekk av typen mud and snow eller 3 peak mountain snowflake på øvrige hjul.*

Regionvegkontoret kan gjøre unntak fra dette kravet dersom særlig tungtveiende grunner gjør seg gjeldende.

* Nr. 2 nytt tredje ledd skal lyde:

*Tilhenger med tillatt totalvekt over 3 500 kg skal ha vinterdekk av typen mud and snow eller 3 peak mountain snowflake på alle hjul under kjøring på offentlig veg fra og med den 15. november til og med den 31. mars.* *Regionvegkontoret kan gjøre unntak fra dette kravet dersom særlig tungtveiende grunner gjør seg gjeldende.*

* Nr. 2 tredje til femte ledd blir nye fjerde til sjette ledd.

**II**

Endringene trer i kraft dd.mm.åååå.»

**Alternativt forslag der det kreves 3PMSF på alle hjul**

Denne alternativet innebærer en annen ordlyd i nr. 2 annet ledd. Samtidig innebærer dette forslaget at det ikke kommer noe nytt tredje ledd. Det vil dermed heller ikke bli nødvendig å forskyve eksisterende tredje til femte ledd. Forslaget er: (endring i kursiv)

* Nr. 2 annet ledd skal lyde:

Bil og tilhenger til bil som hver har tillatt totalvekt over 3 500 kg, med unntak av bobil med tillatt totalvekt inntil 7 500 kg, skal *under kjøring på offentlig veg fra og med den 15. november til og med den 31. mars ha vinterdekk av typen 3 peak mountain snowflake på alle aksler.* Regionvegkontoret kan gjøre unntak fra dette kravet dersom særlig tungtveiende grunner gjør seg gjeldende.

**Alternativt forslag vedrørende økning av mønsterdybde**

* Bruksforskriften § 1-4 nr. 1 bokstav a annet ledd annet punktum skal lyde: (endring i kursiv og understreket)

I tilsvarende periode skal dekk på kjøretøy med tillatt totalvekt over 3 500 kg ha mønsterdybde minst *7* mm.